Pielikums
Ministru kabineta
2015.gada \_\_.\_\_\_\_\_\_\_\_

rīkojumam Nr.\_\_\_

**Deleģēšanas līgums Nr.\_\_\_\_\_\_\_\_\_**

**Par būvspeciālistu kompetences novērtēšanu un patstāvīgās prakses uzraudzību**

Rīgā 2015. gada \_\_. \_\_\_\_\_\_\_\_\_\_\_

Latvijas Republika, Ekonomikas ministrijas (vienotais reģistrācijas Nr.90000086008; adrese Brīvības iela 55, Rīga, LV-1519) personā, kuras vārdā saskaņā ar Ministru kabineta 2010.gada 23.marta noteikumiem Nr.271 "Ekonomikas ministrijas nolikums" rīkojas ekonomikas ministre Dana Reizniece-Ozola, (turpmāk – Ministrija) no vienas puses, un Latvijas Būvinženieru savienība (turpmāk – LBS), kas reģistrēta Latvijas Republikas Uzņēmumu reģistrā 12.02.1993, reģistrācijas Nr.40008000225, juridiskā adrese: lit 1 A, Krišjāņa Barona iela 99, Rīga, LV-1012, ko saskaņā ar statūtiem, Latvijas Republikas Uzņēmumu reģistra 09.05.2012. lēmumu Nr.6-24/63862, pārstāv Latvijas Būvinženieru savienības valdes priekšsēdētājs Mārtiņš Straume, no otras puses, turpmāk tekstā abi kopā saukti – Puses, pamatojoties uz Būvniecības likuma 13.panta trīspadsmito daļu un Ministru kabineta 2014.gada 7.oktobra noteikumu Nr.610 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – Noteikumi Nr.610)2.1.apakšpunktu noslēdz šādu līgumu (turpmāk - Līgums):

**1. Līguma priekšmets**

1.1. Ministrija uzdod un LBS apņemas atbilstoši Valsts pārvaldes iekārtas likumam, Noteikumu Nr.610 prasībām un Līguma noteikumiem nodrošināt būvspeciālistu kompetences novērtēšanu un patstāvīgās prakses uzraudzību šādās būvniecības jomas būvinženiera profesijas specialitātēs un darbības sfērās:

1.1.1. INŽENIERIZPĒTĒ;

1.1.2. PROJETĒŠANĀ:

1.1.2.1. ēku konstrukciju (t. sk. torņu un dūmeņu) projektēšana;

1.1.2.2. ceļu projektēšana;

1.1.2.3. tiltu projektēšana;

1.1.3. BŪVDARBU VADĪŠANĀ;

1.1.3.1. ēku būvdarbu vadīšana;

1.1.3.2. restaurācijas būvdarbu vadīšana;

1.1.3.3. ceļu būvdarbu vadīšana;

1.1.3.4. tiltu būvdarbu vadīšana;

1.1.4. BŪVUZRAUDZĪBĀ:

1.1.4.1. ēku būvdarbu būvuzraudzībā;

1.1.4.2. restaurācijas būvdarbu būvuzraudzībā;

1.1.4.3. ceļu būvdarbu būvuzraudzībā;

1.1.4.4. tiltu būvdarbu būvuzraudzībā;

1.3. LBS, veicot Līgumā noteiktos uzdevumus, atrodas Ministrijas funkcionālā pakļautībā.

1.4. LBS nav tiesības Līgumā noteikto uzdevumu deleģēt citai privāto tiesību juridiskai personai.

**2. LBS tiesības un pienākumi**

2.1. LBS, pildot valsts pārvaldes uzdevumu, ir šādas **tiesības**:

2.1.1. šajā Līgumā noteiktajā kārtībā un Noteikumu Nr.610 50.1.apakšpunktā un Līguma 1.pielikumā pievienotajā cenrādī noteiktajā apmērā saņemt samaksu par būvspeciālista kompetences novērtēšanu, darbības sfēru papildināšanu, profesionālās pilnveides pārbaudes organizēšanu un gada maksu par būvspeciālista patstāvīgās prakses uzraudzību;

2.1.2. saņemt no valsts pārvaldes institūcijām informāciju, kas nepieciešama valsts pārvaldes uzdevuma izpildei.

2.1.3. Līguma 1.1.apakšpunktā noteiktajās darbības sfērās veikt būvspeciālistu papildu kompetences novērtēšanu;

2.1.4. pieprasīt Ministrijai Būvniecības informācijas sistēmas lietotāju identifikācijas rekvizītus, pieprasījumā norādot katra darbinieka vārdu, uzvārdu, personas kodu, ieņemamo amatu, tālruņu numuru un elektroniskā pasta adresi (katra lietotāja (fiziskas personas) individuāla e‑pasta adrese) un pielikumā pievienojot parakstītus saistību rakstus atbilstoši šā Līguma pielikumā pievienotajam saistību raksta paraugam.

2.2. LBS, pildot valsts pārvaldes uzdevumu, ir šādi **pienākumi:**

2.2.1. pildīt valsts pārvaldes uzdevumu atbilstoši spēkā esošajiem būvniecību un būvspeciālistu kompetences novērtēšanu un patstāvīgās prakses uzraudzību reglamentējošiem normatīvajiem aktiem;

2.2.2. nodrošināt kompetences novērtēšanu un darbības sfēru noteikšanu, nepaplašinot vai nesašaurinot noteikumos Nr.610 noteikto apjomu;

2.2.3. Līgumā deleģētā valsts pārvaldes uzdevuma ietvaros izdodot administratīvo aktu, ievērot Administratīvā procesa likumā un noteikumos Nr.610 noteikto;

2.2.4. nodrošināt savlaicīgu un kvalitatīvu ar būvspeciālistu kompetences novērtēšanas un patstāvīgās prakses uzraudzības organizēšanu un ar to saistītās informācijas uzturēšanu un aktualizēšanu Būvniecības informācijas sistēmā būvspeciālistu reģistrā;

2.2.4.1. ievadīt Būvniecības informācijas sistēmā būvspeciālistu reģistrā informāciju par līdz 30.09.2014. LBS BSSI sertificēto būvspeciālistu profesionālo izglītību šādā kārtībā un termiņos:

2.2.4.1.1. par būvspeciālistiem, kuriem tuvojas sertifikāta derīguma termiņš, ne vēlāk kā vienu mēnesi līdz sertifikāta derīguma termiņa beigām;

2.2.4.1.2. par visiem būvspeciālistiem, kuri ieguvuši būvprakses sertifikātu pamatojoties uz vidējo profesionālo izglītību būvtehniķa profesijā, ne vēlāk kā līdz 01.06.2015.

2.2.5. nodrošināt savlaicīgu informācijas apmaiņu Iekšējā tirgus informācijas sistēmā (IMI) ar Eiropas Savienības dalībvalstu iestādēm par būvspeciālistiem, kuriem LBS veic patstāvīgās prakses uzraudzību;

2.2.6. nodrošināt savlaicīgu un kvalitatīvu būvspeciālistu patstāvīgās prakses uzraudzību, tai skaitā, saņemto sūdzību un informācijas par būvspeciālistu patstāvīgās prakses pārkāpumiem izvērtēšanu un lēmumu pieņemšanu.

2.2.7. katru gadu līdz 1.aprīlim iesniegt Ministrijā zvērināta revidenta auditētu darbības pārskatu par iepriekšējā kalendāra gadā Līgumā noteikto uzdevumu izpildi, ieņēmumiem no pakalpojuma maksas un līdzekļu izlietojumu;

2.2.8. nekavējoties informēt Ministriju:

2.2.8.1. par jebkurām procedūras vai organizācijas izmaiņām, kas var ietekmēt šā Līguma īstenošanu, kā arī par visiem notikumiem, kas var būtiski kaitēt veiksmīgai valsts pārvaldes uzdevuma izpildei;

2.2.8.2. konstatējot problēmas Būvniecības informācijas sistēmas darbībā vai identificējot iespējamus Būvniecības informācijas sistēmas drošības pārkāpumus, nosūtot informāciju uz elektronisko pasta adresi bis@em.gov.lv

2.2.9. sniegt Ministrijai papildu informāciju par valsts pārvaldes uzdevuma izpildes gaitu, ieņēmumiem no pakalpojuma maksas vai to izlietošanu 10 darbdienu laikā pēc tās pieprasījuma, ja pieprasījumā nav norādīts cits termiņš;

2.2.10. viena mēneša laikā pēc valsts pārvaldes uzdevuma deleģējuma izbeigšanās iesniegt Ministrijā valsts pārvaldes uzdevuma izpildes zvērināta revidenta auditētu darbības pārskatu par ieņēmumiem no pakalpojumu maksas un līdzekļu izlietojumu par pēdējo darbības gadu;

2.2.11. nodrošināt valsts pārvaldes uzdevuma izpildes nepārtrauktību, viena mēneša laikā pēc valsts pārvaldes uzdevuma deleģējuma izbeigšanās nododot Ministrijai ar nodošanas/pieņemšanas aktu visu ar valsts pārvaldes uzdevuma izpildi saistīto dokumentāciju, ja deleģēšanas līgums netiek pagarināts:

2.2.11.1. sertificēto personu sertifikācijas lietas;

2.2.11.2. reģistra informāciju, kura nav pieejama Būvniecības informācijas sistēmā;

2.2.12. 10 darbdienu laikā iesniegt Ministrijā Līguma 3.1.2.un 3.1.3.apakšpunktā minēto informāciju;

2.2.13. izmantot Būvniecības informācijas sistēmā pieejamo informāciju, t.sk. no citām informācijas sistēmām, tikai šajā Līgumā noteiktajā kārtībā;

2.2.14. veicot personas datu apstrādi, ievērot tiesību normas, ko paredz Fizisko personu datu aizsardzības likums, Informācijas atklātības likums un citi ārējie normatīvie akti, kas nosaka fizisko personu datu aizsardzību. LBS darbinieki, kuri tiek iesaistīti personas datu apstrādē un ir Būvniecības informācijas sistēmas lietotāji, apņemas saglabāt un nelikumīgi neizpaust personas datus, parakstot saistību rakstu atbilstoši šā Līguma pielikumā pievienotajam saistību raksta paraugam.

2.2.15. LBS darbinieks, kuram pieprasīti un piešķirti piekļuves rekvizīti, uzņemas atbildību par Būvniecības informācijas sistēmas lietošanas rekvizītu neizpaušanu trešajām personām. Būvniecības informācijas sistēmas lietotāja rekvizītus drīkst izmantot tikai konkrētais Būvniecības informācijas sistēmas lietotājs (fiziska persona), kuram tie piešķirti. Lietotājs nedrīkst nodot trešajām personām ne lietotāja rekvizītus (lietotājvārdu un paroli), ne no Būvniecības informācijas sistēmas saņemto informāciju;

2.2.16. aizliegts veikt nelegālu datu vai Būvniecības informācijas sistēmas vai tās daļu kopēšanu, kā arī no Būvniecības informācijas sistēmas iegūtās informācijas saturu pārveidot, publicēt, pārvadīt, piedalīties tā nodošanā vai pārdošanā, reproducēt, veidot atvasinātus darbus un datu bāzes vai izplatīt (izņemot gadījumus, kad tas rakstiski saskaņots ar Ministriju vai tā ir vispārpieejama Būvniecības informācijas sistēmas publiskajā sadaļā neautorizētam lietotājam);

2.2.17. aizliegts veikt darbības, kas būtu vērstas uz Būvniecības informācijas sistēmas drošības neievērošanu un bojāšanu;

2.2.18. Būvniecības informācijas sistēmas lietošanas tiesību iegūšana, izmantojot trešo personu pieejas paroles un/vai trešo personu vārdā, tiek uzskatīta par Būvniecības informācijas sistēmas integritātes apzinātu bojājumu, kas atbilstoši Latvijas Republikas normatīvajiem aktiem klasificējams kā noziedzīgs nodarījums;

2.2.19. Būvniecības informācijas sistēmas lietotāja personas datu izmaiņu gadījumā (pārtrauktas darba tiesiskās attiecības, ilgstoša darbnespēja, mainīti amata pienākumi vai cits iemesls) LBS vienas darba dienas laikā informē Ministriju, norādot minēto lietotāja vārdu, uzvārdu, personas kodu un ieņemamo amatu.

2.2.20. Deleģētā uzdevuma izpildē iesaistītie LBS darbinieki:

2.2.20.1. ir laipni un pieklājīgi, nelieto aizskarošus, apvainojošus izteicienus, un savā darbībā neaizskar personas godu un cieņu;

2.2.20.2. izvairās no augstprātīgas un autoritāras rīcības, uzklausa citu viedokli, izvērtē iespējas to izmantot sabiedrības interesēs, ievēro demokrātijas normas un koleģialitātes principus;

2.2.20.3. kopj savu runas un valsts valodas prasmi, nelieto tādus izteikumus un neatbalsta tādu rīcību, ko var uztvert kā aicinājumu uz pretlikumīgu rīcību.

2.3. Zaudējumi, ko LBS nodarījusi, pārkāpjot līguma vai normatīvo aktu noteikumus tiek atlīdzināti saskaņā ar Valsts pārvaldes iekārtas likuma 44.pantu.

**3. Ministrijas tiesības un pienākumi**

3.1. Ministrijai, funkcionāli pārraugot valsts pārvaldes uzdevuma izpildi, ir šādas **tiesības**:

3.1.1. pieprasīt no LBS informāciju par valsts pārvaldes uzdevuma izpildi, ieņēmumiem no pakalpojuma maksas un līdzekļu izlietojumu;

3.1.2. pieprasīt papildu informāciju par Līguma 2.2.7., 2.2.8., 2.2.9., 2.2.10.apakšpunktā minētajiem dokumentiem;

3.1.3. pieprasīt un saturiski vērtēt LBS izstrādāto kompetences novērtēšanas kārtību, eksāmena vai testa jautājumus, būvspeciālistu profesionālās pilnveides pasākumu tēmas un apjomu, kā arī citu ar būvspeciālistu kompetences novērtēšanu un patstāvīgās prakses uzraudzību saistīto informāciju;

3.1.4. organizēt nepieciešamās apmācības un sniegt metodisko atbalstu darbam ar Būvniecības informācijas sistēmu un datu ievadīšanu būvspeciālistu reģistrā, izvērtēt LBS sniegtos priekšlikumus par Būvniecības informācijas sistēmas funkcionalitātes uzlabošanu;

3.1.5. jebkurā laikā bloķēt Būvniecības informācijas sistēmas lietotāja piekļuvi Būvniecības informācijas sistēmai, ja tiek konstatēti šajā Līgumā minētie vai Latvijas Republikas normatīvo aktu pārkāpumi, vai anulēt Būvniecības informācijas sistēmas lietotāja piekļuvi, ja saņemta informācija par lietošanas tiesību anulēšanu;

3.1.6. Ministrija neuzņemas atbildību un neapņemas novērst jebkādas problēmas, kuras rodas vai varētu rasties informācijas ievadē vai saņemšanā no Būvniecības informācijas sistēmas trešo personu vainas vai datortehnikas kļūdainas vai nestabilas darbības dēļ;

3.1.7. Ministrija nav atbildīga par LBS secinājumiem vai darbībām, kas veiktas, pamatojoties uz Būvniecības informācijas sistēmā saņemto informāciju, izņemot datu kļūdas, kas radušās Būvniecības informācijas sistēmas darbības traucējumu dēļ;

3.1.8. Ministrija neuzņemas nekādu atbildību par zaudējumiem, kas radušies LBS vai to darbinieku vainas dēļ, piemēram, izpaudis, atstājis pieejamā vietā savus lietotāja rekvizītus vai, atstājot datoru bez uzraudzības, Būvniecības informācijas sistēmā nav beidzis lietotāja sesiju (atslēdzies), tādā veidā, pieļaujot nesankcionētu trešo personu piekļuvi Būvniecības informācijas sistēmai.

3.2. Ministrijai, funkcionāli pārraugot valsts pārvaldes uzdevuma izpildi, ir šādi **pienākumi**:

3.2.1. sagatavot un iesniegt Ministru kabinetā izskatīšanai un apstiprināšanai normatīvajiem aktiem atbilstošu un ekonomiski pamatotu cenrādi par būvspeciālista kompetences novērtēšanu un patstāvīgas prakses uzraudzību;

3.2.2. izskatīt sūdzības un apstrīdēšanas pieteikumus par LBS pieņemtajiem lēmumiem.

3.2.3. sniegt LBS informāciju par Ministrijas rīcībā esošām sūdzībām saistībā ar LBS deleģētā valsts pārvaldes uzdevuma izpildi, kā arī citu informāciju, kas saistīta ar valsts pārvaldes uzdevuma izpildi;

3.2.4. sniegt informāciju LBS par Ministrijā saņemtu privātpersonas pieteikumu par zaudējumu atlīdzināšanu saskaņā ar Valsts pārvaldes iestāžu nodarīto zaudējumu atlīdzināšanas likumu (turpmāk – Atlīdzināšanas likums);

3.2.5. saskaņā ar Atlīdzināšanas likumu izvērtēt un regresa kārtībā piedzīt no LBS pilnu vai daļēju zaudējuma atlīdzinājumu, kas Ministrijai radies LBS rīcības dēļ, pildot Līgumā deleģēto valsts pārvaldes uzdevumu.

3.2.6. divas darba dienas iepriekš informēs par plānotiem pārtraukumiem Būvniecības informācijas sistēmas darbībā, ja tādi tiks paredzēti;

3.2.7. iespējami īsā laikā informēt par neplānotu pārtraukumu pēc tā konstatācijas, nosūtot paziņojumu uz Būvniecības informācijas sistēmas lietotāju elektroniskā pasta adresēm;

3.2.8. trīs darba dienu laikā pēc Līguma 2.1.4.punktā minētā identifikācijas rekvizītu pieprasījuma saņemšanas izveidot LBS darbiniekiem piekļuvi Būvniecības informācijas sistēmai.

**4. Valsts pārvaldes uzdevuma izpildes efektivitātes novērtējuma kritēriji un to izvērtēšana**

4.1. LBS Līguma darbības laikā izpilda šādus **kvantitatīvos rādītājus**:

4.1.1. nodrošina savlaicīgu un kvalitatīvu būvspeciālistu kompetences novērtēšanu un patstāvīgās prakses uzraudzību Līguma 1.1.apakšpunktā minētajās būvniecības jomas būvinženiera profesijas specialitātēs un darbības sfērās;

4.1.2. nodrošina Līgumā deleģēto uzdevumu izpildi nepārsniedzot LBS norādītās izmaksas;

4.1.3. nodrošina pēc iespējas optimālu Līgumā deleģēto valsts pārvaldes uzdevumu izpildes metožu izvēli, tajā skaitā optimālu izdevumu veidošanu, veicot pasākumus, kas samazina izdevumus par pakalpojumiem.

4.2. LBS Līguma darbības laikā izpilda šādus **kvalitatīvos rādītājus**:

4.2.1. Līguma darbības laikā būvspeciālistu kompetences novērtēšanai un patstāvīgās prakses uzraudzībai nepieciešamās LBS darbības atbilst standartam LVS EN ISO/IEC 17024:2013 „Atbilstības novērtēšana. Vispārīgās prasības personu sertificēšanas institūcijām (ISO/IEC 17024:2012)” un LBS darbinieki to regulāri un sistemātiski ievēro, ko apliecina iekšējās un ārējās uzraudzības auditi, kuru laikā netiek konstatētas būtiskas neatbilstības;

4.2.2. regulāri izvērtē administratīvo procedūru vienkāršošanas iespējas.

4.3. Ministrija izvērtē LBS darbību pēc:

4.3.1. Līgumā noteikto valsts pārvaldes uzdevumu faktiskās izpildes;

4.3.2. Līguma 2.2.apakšpunktā noteikto LBS pienākumu izpildes disciplīnas un kvalitātes;

4.3.3. Līguma 4.1. un 4.2.apakšpunktā noteiktajiem rādītājiem;

4.3.4. sūdzībām par LBS rīcību un pieņemtajiem lēmumiem pildot Līgumā noteikto valsts pārvaldes uzdevumu.

**5. Norēķinu kārtība par valsts pārvaldes uzdevuma izpildi**

5.1. LBS deleģēto valsts pārvaldes uzdevumu izpildei nepieciešamos līdzekļus nodrošina no pakalpojuma maksas par sertificēšanas darbībām un patstāvīgās prakses uzraudzības gada maksas ieņēmumiem.

5.2. Par sertificēšanas pakalpojumiem saņemtos līdzekļus LBS izmanto vienīgi deleģēto valsts pārvaldes uzdevumu izpildes nodrošināšanai

5.3. Gadījumā, ja LBS deleģēto valsts pārvaldes uzdevumu izpildei paredzētos līdzekļus izmanto citiem, ar deleģēto valsts pārvaldes uzdevumu izpildi nesaistītiem mērķiem, LBS nodrošina izlietoto līdzekļu atmaksāšanu no līdzekļiem, kas iegūti no LBS saimnieciskās darbības ienākumiem.

5.4. Deleģētos valsts pārvaldes uzdevumus LBS izpilda, izmantojot tā īpašumā, nomā un apsaimniekošanā esošos pamatlīdzekļus.

**6. Pušu savstarpējā informācijas un dokumentu aprite**

6.1. Līguma izpilde notiek Ministrijas valsts sekretāra vietnieka būvniecības politikas jautājumos, uzraudzībā.

6.2. Informācijas apmaiņu, kas nepieciešama Līguma īstenošanas, uzraudzības un kontroles nodrošināšanai, Puses veic Latvijas Republikas normatīvajos aktos noteiktajā kārtībā. Puses piekrīt, ka informācijas apmaiņa pieļaujama arī elektroniskā formā. Ministrijas elektroniskā pasta adrese ir pasts@em.gov.lv (saistībā ar Būvniecības informācijas sistēmas darbību, elektroniskā pasta adrese bis@em.gov.lv), LBS elektroniskā pasta adrese ir lbs@apollo.lv.

6.3. Par rekvizītu vai kontaktinformācijas maiņu Puses informē piecu darba dienu laikā.

**7. Nepārvarama vara**

7.1. Puses tiek atbrīvotas no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi pēc Līguma parakstīšanas dienas nepārvaramas varas, kuru nebija iespējams ne paredzēt, ne novērst, iestāšanās rezultātā. Šāda nepārvaramā vara ietver sevī notikumus, kuri iziet ārpus pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, streiki un citi apstākļi, kas neiekļaujas pušu iespējamās kontroles robežās, tai skaitā, Saeimas un valdības lēmumi par deleģēto valsts pārvaldes uzdevumu).

7.2. Pusei, kas nokļuvusi nepārvaramas varas apstākļos, bez kavēšanās, ne vēlāk kā trīs darba dienu laikā pēc nepārvaramas varas iestāšanās, jāinformē par to otra puse rakstiski un ziņojumam jāpievieno izziņa, kuru izsniegušas kompetentas iestādes un kura satur minēto apstākļu apstiprinājumu un raksturojumu.

**8. Līguma spēkā stāšanās, tā darbības termiņš, grozīšana un izbeigšana**

8.1. Līgums stājas spēkā ar datumu, kad to ir parakstījušas abas Puses, un ir spēkā piecus gadus.

8.2. Katra Puse ir tiesīga vienpusēji izbeigt Līgumu, par to trīs mēnešus iepriekš rakstveidā brīdinot otru Pusi.

**9. Citi noteikumi**

9.1. Visi strīdi un nesaskaņas, kas rodas starp Pusēm, tiek risināti sarunu veidā. Ja sarunu veidā vienošanās netiek panākta, visi strīdi tiek risināti Latvijas Republikas normatīvajos aktos noteiktajā kārtībā

9.2. Ja kāda no Pusēm nespēj pildīt Līgumā noteiktās saistības, tā nekavējoties paziņo par to otrai Pusei, un Puses savstarpēji vienojas par turpmāko rīcību.

9.3. Līgums sastādīts latviešu valodā divos eksemplāros. Viens Līguma eksemplārs glabājas Ministrijā, otrs – LBS. Abiem Līguma eksemplāriem ir vienāds juridisks spēks.

**10. Pušu paraksti**

|  |  |
| --- | --- |
| **Latvijas Republikas Ekonomikas ministrija**Vienotais reģistrācijas Nr.90000086008Brīvības iela 55, Rīgā, LV–1519Ekonomikas ministreDana Reizniece-Ozola\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **Latvijas Būvinženieru savienība**Vienotais reģistrācijas Nr.40008000225lit. 1 A, Krišjāņa Barona iela 99, Rīga, LV-1012LBS valdes priekšsēdētājsMārtiņš Straume\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |

Pielikums

Ekonomikas ministrijas

un Latvijas Būvinženieru savienība

2015.gada \_\_\_.\_\_\_\_\_\_\_\_\_\_

deleģēšanas līgumam Nr.\_\_\_\_\_

***Paraugs***

**SAISTĪBU RAKSTS**

Es,\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(iestāde, amats)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vārds, uzvārds, personas kods)

apņemos saskaņā ar Fizisko personu datu aizsardzības likumu:

1. saglabāt un nelikumīgi neizpaust amata (darba) pienākumu veikšanas laikā iegūtos fizisko personu datus;
2. pēc dienesta (darba) tiesisko attiecību izbeigšanas nelikumīgi neizpaust iegūtos fizisko personu datus.

Esmu brīdināts(a), ka fizisko personu datu nelikumīgas izpaušanas gadījumā varu tikt saukts(a) pie normatīvajos aktos noteiktās atbildības.

2015. gada \_\_\_.\_\_\_\_\_\_\_\_\_\_\_\_\_\_\_\_

 (paraksts un tā atšifrējums)

|  |  |
| --- | --- |
| Ekonomikas ministreDana Reizniece-Ozola\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | LBS valdes priekšsēdētājs Mārtiņš Straume\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |